Jautājuma par atbrīvošanu no turpmākas sabiedriskā darba izpildes juridiskā daba
Pieteikums ar mērķi panākt Valsts probācijas dienesta vēršanos vispārējās jurisdikcijas tiesā ar iesniegumu par personas atbrīvošanu no turpmākas sabiedriskā darba izpildes attiecas uz tiesas sprieduma krimināllietā izpildi. Šāds pieteikums nav izskatāms administratīvā procesa kārtībā.

[1] Senātā saņemta pieteicēja [pers. A] blakus sūdzība par Administratīvās rajona tiesas tiesneša 2026.gada 13.jūlija lēmumu, ar kuru atteikts pieņemt pieteicēja pieteikumu. Pieteicējs arī lūdzis Senātu piemērot pagaidu aizsardzību.
Ar spēkā stājušos tiesas spriedumu krimināllietā pieteicējam piespriests kriminālsods – sabiedriskais darbs. Administratīvās rajona tiesas tiesnesis konstatēja, ka pieteicēja mērķis, iesniedzot pieteikumu administratīvajā tiesā, ir panākt Valsts probācijas dienesta vēršanos vispārējās jurisdikcijas tiesā ar iesniegumu par pieteicēja atbrīvošanu no turpmākas sabiedriskā darba izpildes. Tiesnesis atzina, ka administratīvās tiesas kompetencē nav izskatīt Valsts probācijas dienesta lēmumu, kas pieņemts sakarā ar tiesas sprieduma krimināllietā izpildi. Tāpēc pieteikumu atteikts pieņemt, pamatojoties uz Administratīvā procesa likuma 191.panta pirmās daļas 1.punktu. 

[2] Pārbaudot pārsūdzēto tiesneša lēmumu un blakus sūdzību, kā arī tās četrus papildinājumus, senatoru kolēģija pieteicēja blakus sūdzību atzīst par acīmredzami nepamatotu.

[3] Blakus sūdzībā un tās papildinājumos uzsvērtas Latvijas Republikas Satversmes 92.pantā un Eiropas Cilvēka tiesību un pamatbrīvību aizsardzības konvencijas 13.pantā garantētās tiesības uz tiesību aizsardzību tiesā. Pieteicējs uzsver, ka konkrētajā gadījumā viņam netiek nodrošinātas tiesības pārsūdzēt Valsts probācijas dienesta atteikumu vērsties tiesā ar iesniegumu par sabiedriskā darba turpmākās izpildes atcelšanu, līdz ar to tiekot liegta iespēja pārbaudīt iestādes rīcības tiesiskumu tiesā.
Administratīvās rajona tiesas tiesnesis pārsūdzētajā lēmumā pēc būtības norādījis, ka Valsts probācijas dienestam atbilstoši Latvijas Sodu izpildes kodeksa 134.panta trešajā daļā un Krimināllikuma 40.panta ceturtajā daļā norādītajiem kritērijiem ir pamats virzīt tiesai jautājumu par notiesātā atbrīvošanu no turpmākas soda izciešanas, tostarp izvērtējot soda izpildes gaitu kontekstā ar Krimināllikumā noteikto soda mērķi. Tiesnesis atzina, ka pieteicējs izskatāmajā gadījumā iebilst pret tiesas sprieduma krimināllietā izpildes ietvaros pieņemtu lēmumu, kas nav pārbaudāms administratīvā procesa kārtībā.
Senāts jau iepriekš ir norādījis, ka nav apšaubāmas personas tiesības uz tās tiesību vai tiesisko interešu aizsardzību tiesā. Tomēr šīs tiesības ir izmantojamas likumā noteiktajā kārtībā un veidā. Atbilstoši Administratīvā procesa likuma 1.panta trešās daļas 5.punktam un 89.pantam kriminālprocesuāla rakstura lēmumi vai rīcība nav ne administratīvie akti, ne faktiskā rīcība, un tie nav pārsūdzami administratīvajā tiesā. Vērtējot iespējamo pieteicēja tiesību aizskārumu, kas varētu būt radīts ar Valsts probācijas dienesta lēmumiem, tiesai neizbēgami nāktos izvērtēt, vai pieteicējam piemērotais sabiedriskais darbs bijis tiesiski pamatots. Tas savukārt nozīmētu, ka tiesai būtu jāpārbauda kriminālsoda izpildes ietvaros pieņemtā lēmuma tiesiskums. Taču šāds lēmums nav pakļauts administratīvo tiesu kontrolei (sal. Senāta 2022.gada 11.marta lēmuma lietā Nr. SKA‑704/2022, ECLI:LV:AT:2022:0311.SKA070422.3.L, 4.punkts). Citiem vārdiem, administratīvās tiesas kompetencē nav vērtēt Valsts probācijas dienesta apsvērumus un lēmumus saistībā ar to, vai personai ar vispārējās jurisdikcijas tiesas spriedumu krimināllietā noteiktais sods būtu samazināms tāpēc, ka soda mērķis ir sasniegts un tālāka soda izpilde vairs nav lietderīga. 
Administratīvā procesa likumā noteiktās kārtības ievērošana nerada pieteicēja pamattiesību pārkāpumu (Senāta 2023.gada 5.oktobra lēmuma lietā Nr. SKA-941/2023, ECLI:LV:AT:2023:1005.SKA094123.5.L, 5.punkts).
Tādējādi senatoru kolēģija atzīst, ka Administratīvās rajona tiesas tiesneša lēmums ir pareizs. 

[4] Pieteicējs Senātam lūdzis piemērot pagaidu aizsardzību šajā lietā.
Ievērojot, ka pieteicēja pamatprasījums nav izskatāms administratīvā procesa kārtībā, nav pamata izskatīt arī lūgumu par pagaidu aizsardzības līdzekļa piemērošanu, jo minētais lūgums nav patstāvīgs prasījums Administratīvā procesa likuma 184.panta izpratnē, bet gan ar pamatprasījumu saistīts procesuāls lūgums. 

[5] Ievērojot minēto, senatoru kolēģija atzīst, ka pieteicēja blakus sūdzība ir acīmredzami nepamatota. Atbilstoši Administratīvā procesa likuma 320.1pantam tas ir pamats atteikt blakus sūdzības izskatīšanu.

Pamatojoties uz Administratīvā procesa likuma 320.1pantu un 338.panta astoto daļu, senatoru kolēģija
nolēma

atteikt izskatīt [pers. A] blakus sūdzību par Administratīvās rajona tiesas tiesneša 2026.gada 13.jūlija lēmumu.

Lēmums nav pārsūdzams.

